358640832133826 فعشرين نونبر 2014 جو بايدن اللي كان ديك الساعة نائب اوباما الرئيس الامريكي٬ تواجد فمراكش باش يفتاتح القمة العالمية لريادة الاعمال اللي بلادو كتنظمها كل مرة فبلاد. فداك النهار وصل لمراكش من فاس ومنها رجع فحالو. حدث غادي يبقى لاصق فذاكرتو. حقاش باش دخل لافتتاح القمة كان فديك الخيمة شي 4 الاف شخص حسب المنظمين حينها ل”كود”٬ وهادو كلهم تمناو ليه عيد ميلاد سعيد. بعد ذلك فالمطار عزفات الفرقة الموسيقية للقوات الملكية الجوية المكلفة باسقبال الشخصيات حتى هي الحان “عيد ميلاد سعيد”. كان مع بنكيران عبد الاله رئيس الحكومة حينها ودوايلت بوش سفير اميركا في الرباط ووالي مراكش حينها عبد السلام بيكرات بالاضافة طبعا الى زوجة بايدن. بزاف كتبو باش تعلن على ان بايدن هو الرئيس 46 للولايات المتحدة الامريكية ان بنكيران هو اللي فاجأ بايدن بهاد العزف. “كود” سولات بنكيران وقال باللي ديك المفاجأة هو ما كانتش فراسو. طبعا كلشي دارو البروطوكول الملكي. هو اللي كان فراسو كلشي وفراسو وقتاش عيد ميلاد نائب الرئيس. بايدن باش سالات الفرقة الموسيقية للقوات الملكية الجوية العزف مشى حيا شاف دوركيستر وسلم عليه جوجت المرات. بنكيران قال ل”كود” باللي “تأثر بزاف” و”عجبو الحال باش تفكرنا عيد ميلادو” 
بالفيديو: نهار القصر فاجأ بايدن وعزفات ليه فرقة ملكية “عيد ميلاد سعيد”. بنكيران لـ”كود”: ما كانش فراسي وتأثر بزاف